| Robertas Kochasvok. *Robert Koch* |
| --- |
| Robertas Kochasvok. Robert Koch |
| **Gimė** | 1843 m. gruodžio 11 d.Klaustalis-Celerfeldas, Vokietija |
| **Mirė** | 1910 m. gegužės 27 d. (66 metai).Baden Badenas, Vokietija |
| **Tautybė** | Vokietija |
| **Alma mater** | Getingeno universitetasBerlyno universitetas |
| **Žymūs apdovanojimai** | Nobelio premija (1905 m.) |

**Robertas Kochas**  (vok. *Robert Koch*, piln. *Robert Heinrich Hermann Koch*; 1843 m. gruodžio 11 d. Klaustalyje-Celerfelde, Vokietija – 1910 m. gegužės 27 d. Baden Badene, Vokietija) – vokiečių fizikas ir mikrobiologas, bakteriologijos pradininkas. Atrado juodligės, choleros, tuberkuliozės sukėlėjus. Už tuberkuliozės tyrimus 1905 m. įteikta Nobelio premija fiziologijos ir medicinos srityje.

Biografija
----------

Gimė 1843 m. gruodžio 11 d. Žemutinės Saksonijos Klaustalio mieste kalnakasybos inžinieriaus šeimoje. Baigė vietinę gimnaziją, studijavo (1862–1866 m.) Getingeno universiteto Gamtos, o vėliau Medicinos fakultetuose. Tuo metu ten profesoriavo J. Henle, 1840 m. paskelbęs nuomonę, kad ligas sukelia parazitai. 1866 m. Berlyno universitete studijavo chemiją, kur vyravo R. Virchovo mokslas, irgi turėjęs įtakos jaunajam gydytojui.

Nuo 1867 m. R. Kochas dirbo mažuose Prūsijos miesteliuose, Hamburgo ligoninėje. 1870 m. dalyvavo Prancūzijos-Prūsijos kare. Nuo 1872 m. pradėjo dirbti Volšteine (dab. Volštynas (lenk. *Wolsztyn*) netoli Poznanės, kuriame dabar įkurtas R. Kocho muziejus), kur praleido 16 metų.

R. Kochas mirė Baden Badene 1910 m. gegužės 27 d. nuo širdies smūgio. Lietuvoje nekrologas paskelbtas gegužės 29 d. „Kurier Wileński" laikraštyje.

Karjera
-------

Mokslinį darbą pradėjo primityviomis sąlygomis. Pirmąjį mikroskopą padovanojo žmona. Nedidelę laboratoriją įsirengė greta ligonių priėmimo. Peles eksperimentams gaudydavo pats. Tačiau sugebėjo nustatyti Sibiro opos sukėlėją, 1876 m. išsiaiškino sporų buvimą ir teigė, kad ne pačios bakterijos lemia ligonio mirtį, o jų išskirti baltyminiai nuodai. Jis sakė, kad bakterijos skiriasi ir kiekviena liga turi savo bakteriją.

1876 m. atrado juodligės sukėlėją *Bacillus anthracis*), 1877 m. ištyrė mikroorganizmų augimą biologinėse kultūrų terpėse, pritaikė mikrobų diagnozavimo metodą (lėkštelės tebevadinamos jo asistento J.R. Petri vardu). 1878 m. paskelbė straipsnių apie žaizdų infekcijų priežastis, kuriuose teigė:

* turi būti išsiaiškintas ligos sukėlėjas – mikroorganizmas;
* ligos eigą reikia aiškinti mikrobų dauginimosi ciklu;
* reikia išsiaiškinti ligos sukėlėjo morfologiją.

1882 m. kovo 22 d. Berlyno fiziologų draugijoje paskelbė apie tuberkuliozės sukėlėją *Mycobacterium tuberculosis*. 1884 m. išleido monografiją „Tuberkuliozės etiologijos klausimu". Tie darbai suteikė R. Kochui pasaulinę šlovę. Po 1883–1984 m. ekspedicijų Egipte ir Indijoje paskelbė apie choleros vibriono atradimą. 1885 m. išrinktas profesoriumi Berlyno universitete. 1891 m. gavo profesoriaus ir direktoriaus vietą Prūsijos infekcinių ligų institute (vėliau pavadintame jo vardu). Tyrė miego ligos, maliarijos, gyvulių maro sukėlėjus. Sukūrė dezinfekcijos būdų, bakterijų tyrimų metodų, 1891 m. atrado reakciją, leidžiančią nustatyti, ar žmogus užsikrėtęs tuberkulioze. 1896 m. išskyrė tuberkuliną.

### Robertas Kochas ir Lietuva

Robertas Kochas buvo ir Vilniaus medicinos draugijos (VMD) garbės narys nuo 1895 m. Literatūroje tai neužfiksuota, tik paminėta, kad R. Kochą pagerbė Rusijos draugijos.

VMD narius sudomino R. Kocho atrasta „Kocho lazdelė" (1882 m.) bei choleros vibrionas (1883–1984). Tad VMD pirmininkavę A. Majevskis, O. Jundzilas, E. Erbšteinas pradėjo susirašinėti su R. Kochu. Matyt to įtakoje, 1895 m. vasario 13 d. protokole matome siūlymą steigti bakteriorologinį skyrių kovai su tuberkulioze. VU bibliotekos rankraščių skyriuje rasta 1895 m. gruodžio 12 d. diplomo, kuriuo buvo apdovanotas R.Kochas, kopija.

1896 m. R. Kochas Mažojoje Lietuvoje tyrė raupsus. Jo iniciatyva 1899 m. Klaipėdoje įsteigtas leprozoriumas.

Paminklas R. Kochui Berlyne
### Šeima

Sutuoktinės:

* Emma Adolfine Josephine Fraatz (santuoka 1867–1893 m.);
* Hedwig Freiberg (santuoka 1893–1910 m.).

Dukra:

* Gertrude Koch

Apdovanojimai
-------------

Už tuberkuliozės tyrimus 1905 m. įteikta Nobelio premija fiziologijos ir medicinos srityje.

Šaltiniai
---------

1. ↑  *Koch Robert (Robertas Kochas)*. Visuotinė lietuvių enciklopedija, T. X (Khmerai-Krelle). – Vilnius: Mokslo ir enciklopedijų leidybos institutas, 2006. 331 psl.
2. ↑  Robertas Kochas ir Lietuva Archyvuota kopija 2017-12-10 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Robert Koch** – vaizdinė ir garsinė medžiaga  |

* Robert Koch (spauda.lt) Archyvuota kopija 2017-12-10 iš Wayback Machine projekto.